**RAPORT ANUAL**

 **privind implementarea proiectului din cadrul Programului de Stat (2020-2023)**

**,,Seroprevalența hepatitei virale E separat și în asociere cu hepatitele virale A, B, C cu optimizarea măsurilor de control și răspuns,, cifrul 20.80009.8007.15**

În premieră pentru Republica Moldova a fost studiată seroprevalența markerilor hepatitei virale E asociată cu markerii hepatitei B (AgHBs), C (anti-HCV), A (anti-HAV și anti-HAVIgM) la contingentele la risc sporit de infectare (bolnavii cu turbeculoză, lucrătorii medicali și pacienții hemodializați). Analiza și evaluarea rezultatelor investigațiilor a demonstrat, că seroprevalența anti-HVE IgG la grupurile la risc sporit nominalizate constituie 15,1±1,3%, asociate cu AgHBs – 10,0±1,1%, cu anti-HCV – 11,7±1,2% și anti-HAV – 21,6±3,8%. Un nivel mai mare a seroprevalenței anti-HVE IgG a fost înregistrat în grupul pacienților hemodializați – 46,3±5,3%, AgHBs – 13,8±3,8% și anti-HCV – 42,3±5,6%. Așadar, grupul pacienților hemodializați prezintă un risc major pentru infectarea cu virusurile hepatitice E, B, C și A.

Analiza și evaluarea rezultatelor investigațiilor la prezența markerilor hepatitelor virale E, B, C și A la bolnavii cu tuberculoză a demonstrat, că seroprevalența anti-HVE IgG constituie 12,0±2,3%, AgHBs - 13,5±2,4% cazuri (27 persoane din 200), anti-HCV – 9,0±2,0% cazuri (18 persoane din 200) și anti-HVE IgG – 12,0±2,3% cazuri (24 persoane din 200). A fost înregistrată mixt infecția HVE+HVB în 25,0±8,8% cazuri, iar HVE+HVC+HVB în 4,2±4,1% cazuri, HVE+HVA în 8,3±5,6% cazuri, HVE+HVB+HVA în 4,2±4,1% cazuri și HVE+HCV+HVB în 8,3±5,6%. Un nivel mai înalt al seroprevalenței anti-HVE IgG a fost înregistrat în zona de Sud (33,3±12,1%) și în grupul de vârstă >60 ani – 15,1±4,9% și la bolnavii tuberculoși de gen masculin (22,2±8,0%).

Studierea rezultatelor investigațiilor la prezența markerilor hepatitei virale E asociat cu B și C la lucrătorii medicali a demonstrat, că seroprevalența anti-HVE IgG constituie 10,9±1,6%, AgHBs – 7,9±1,3% și anti-HCV – 7,4±1,2%. Cel mai mare nivel al seroprevalenței anti-HVE IgG a fost înregistrat în zona de Nord – 14,9±3,4%. Iar genul cel mai afectat a fost cel feminin cu o seroprevalență a markerului anti-HVE IgG de 13,6±2,8%. Un nivel mai înalt al seroprevalenței anti-HVE IgG a fost depistat în grupul de vârstă 30-39 ani (13,0±3,5%). A fost înregistrată mixt infecția – HVE+HVB la 8,1±3,9% din lucrătorii medicali, HVE+HVC la 4,1±2,8%, HVE+HVB+HVA și HVE+HVC+HVA la 4,1±2,8%, HVE+HVA la 20,5±5,8%.

Analiza și evaluarea rezultatelor investigațiilor de la pacienții hemodializați la prezența markerilor hepatitei virale E asociate cu hepatitele virale B, C și A a demonstrat, că seroprevalența anti-HVE IgG la acest contingent constituie 46,3±5,8%, AgHBs – 13,8±3,8%, anti-HCV – 42,3±5,6%. Există o diferență statistică semnificativă a seroprevalenței anti-HVE IgG și AgHBs (p˂0,05). În general s-a atestat o prevalare a nivelului de infectare la persoanele hemodializate de gen feminin la care markerul anti-HVE IgG a fost atestat în 50,0±7,9. Cel mai înalt nivel al seroprevalenței anti-HVE IgG a fost înregistrat în grupul de vârstă 40-49 ani – 56,3±2,4%. Mixt infecția HVE+HVB a fost înregistrată în 4,7±3,2%, iar HVE+HVC – 48,9±7,6%, HVE+HVA – 7,0±3,9%, HVE+HVC+HVA – 7,0±3,9% cazuri.